
Generalmajor Hans Wilhelm (Wilhelm) L’orange var født i Christiania 7. juli 1868. Wilhelm L’orange ble student ved Christiania Katedralskole 1886, latinlinjen. Han gikk inn på Krigsskole og tok tilleggsprøve i realfag i 1887. Den 5. august i 1889 ble han sekondløytnant i Infanteriet, men gikk senere over i Kavaleriet der han ble premierløytnant i 1890. Han tok militær høyskoleeksamen i 1892, og gikk inn i Generalstaben hvor han gikk gradene til og med avdelingssjef. I 1899 ble han rittmester og var sjef for skoleeskadronen fra 1911 – 1913. Han ble major i 1913. I 1915 ble han oberstløytnant og sjef for Nordenfjeldske Dragonregiment. I 1917 ble han utnevnt til oberst i samme stilling. I 1922 overtok han som sjef for Akershus Dragonregiment og ble i 1928 samtidig generalinspektør for Kavaleriet. I 1928 ble han utnevnt til generalmajor og sjef for 5. Divisjon. Han ble så i 1932 utnevnt til sjef for 2. divisjon og Kommandant på Akershus. Han tok avskjed i 1936.

I 1903 til 1905 var han adjutant hos Kong Oscar II. Under krisen i 1905 var han ansatt i Generalstaben. Samtidig tjenestegjorde han som taktisk instruktør ved det første mitraljøsekurset her til lands.  Under verdenskrigen 1914 – 1918 tjenestegjorde han i Generalstaben.

Med stipendium tjenestegjorde han ved 22. Dragonregiment i Rheims 1899 – 1900, og var i 1917 militærattache i Paris. Han deltok i svenske kavaleriøvelser i 1902 og 1931.

I 1893 fikk han medaljen for edel dåd for utmerket forhold under redningsarbeidet etter den store skredulykken i Verdalen. I Indredepartementets innstilling av 25. oktober 1893 refereres blant annet” den dristighet og dyktighet hvormed løytnant L’orange ikke blott ledet sine folk, men også selv var med blant de forreste og mest utsatt. Det uttales også i skrivelsen at korpset har grunn til å anta at løytnant L’orange er den offiser som har vært mest utsatt for personlig fare.

I sine yngre år var Wilhelm L’orange ivrig veddeløpsrytter. Med sin ualminnelige vakre fullblodshest, gullfuksen ”Luna” feiret han store triumfer på Gardermoen. Best gikk det i 1894 da han på samme dag, 26. august, først vant overlegent førstepremie i hinderløp i terrenget, 4.600 meter, på forbausende kort tid. Det innbrakte ham Centralforeningens vakre ærespremie. Med bare et løp i mellom ble han med ”Luna” nr 2. i Thomas Stangs 3000 meter steeple-chase.

Han har skrevet en rekke artikler i Norsk Militært Tidsskrift og holdt flere foredrag i Oslo Militære Samfund. 2 ganger fikk han Tidsskriftes medalje i sølv, 1911 og 1921, for besvarelse av oppgaver om vårt kavaleri. 2 ganger omarbeidet han og sendte ut nytt opplag av farens ”Veiledning i Terrenget ”. I 1922 utga han ” Nordenfjeldske Dragonregiments historie. I flere år var han lærer i militær geografi samt i generalstabstjeneste, taktikk og anvendt krigskunst på Den Militære Høyskole.

Foruten Medaljen for Edel Dåd, var L’orange Kommandør av St Olavs orden, kommandør av Den Franske Æreslegions orden., ridder av Danebrogs orden, Ridder I av Den Hollandske Wilhelms orden, ridder III av Den Russiske St. Stanislaus orden, Han hadde også Norsk Militært Tidsskrifts sølvmedalje (2 ganger).  Wilhelm L’orange døde i 1950.

